Store Brevik

Store Brevik, lokalt Brevik (må ikke forveksles med byen Brevik), er en tettbebyggelse i Son ved Oslofjorden, sør i Vestby kommune i Viken.

Store Brevik ligger på fastlandet øst for Jeløyas nordspiss, og var opprinnelig en gård som på 1970-tallet ble bygget ut av OBOS. Store friarealer, park og strandområder preger området. Bebyggelsen i dag består av en miks av rekkehus, eneboliger/villaer og hytter. Hovedveiene i området der også bussene går, er Brevikveien og Store Brevik vei. Området har et sted mellom 2.500 og 3.000 innbyggere. I 2006 ble tidligere Son/Store Brevik tettsted innlemmet i tettstedet Moss.

Søndre Brevik gård er en av de eldste bevarte gårdene. Store Brevik er kanskje mest kjent for å huse rehabiliteringssenteret Catosenteret som også har en kiosk. I samme bygg ligger Brevik legesenter.

Brevik har to tjern: Breviktjernet og Damåstjernet. Førstnevnte har en historie med frakt av isblokker om vinteren, noe veien Ishusveien er kalt opp etter. Veiene forøvrig er som regel oppkalt etter fugler og øvrige dyr, blomster og bær eller steiner og bergarter.

Det finnes flere populære strender her. Mest kjent er Brevikbukta, med offentlig toalett, petanquebane og volleyballbane, og Obosstranda. I tillegg har man Arnesstranda og Søndre Brevik strand.

Søndre Brevik kan sies å være et lokalt sentrum på Brevik. Her ligger Rema1000, Brevik Kro & Pizza, Søndre Brevik båthavn, Brevik kattepensjonat og en hestestall. Dessuten var det lenge et gartneri her kalt Brevik gartneri, som Gartnerveien er oppkalt etter. Andre lokale sentra kan være Brevik skole og Catosenteret, hvor førstnevnte ligger like ved Solåsen pilegrimsgård/Peterstiftelsen samt to barnehager, og sistnevnte ligger ved siden av en ballbinge og en barnehage.

Store Brevik omfatter lokalt bare rekkehusbebyggelsen sentralt på Brevik i Son, mens benevnelsen Brevik benyttes for hele området. Brevikområdet er bebyggelsen langs Brevikveien og Store Brevik vei, men kan også inkludere Sigurd Stenes vei og Gamle Brevik vei. Øya Gjøva utenfor Brevik regnes å høre til Son og ikke Brevik. Lokalbefolkningen deler gjerne Brevik inn i Store Brevik og Øståsen. Innenfor dette har man videre områder som Vestre Brevik, Søndre Brevik, Bringebærlia, Store Brevik Park, Brevikåsen, Damås, Tyttebæråsen, Solåsen, Røsslyngåsen, Brevikbråtan, Gamle Brevik og Nordre Brevik. De to sistnevnte kan imidlertid regnes som deler av Son, men ikke Brevik, tross navnene.

Store Brevik Kabel-TV var en lokal kabelboks-leverandør, men ble senere utkonkurrert først av Soon Vision og deretter Get/Telia, som har gravd fibernettkabler under rekkehusene på Store Brevik.

Skole og barnehage

Brevik skole og grendesenter er den lokale barneskolen og her fins også Brevik danseverksted. Skolen på slutten 2010-tallet revet og gjenoppbygd med blant annet kunstgressbane og park. Brevik har tre barnehager: Store Brevik, Øståsen og Solåsen FUS.

Buss

Ruter sine busslinjer 540 og 545A / 545B kjører gjennom området. Førstnevnte går en gang i timen mot Moss via Kambo, og Vestby via Hølen. 545A og 545B er ringruter som kjører til togene på Sonsveien stasjon hver halvtime og knytter sammen Son lokalt på strekningen Sonsveien stasjon - Store Brevik - Brevikbukta - Son sentrum - Deør skog. Annenhver avgang går direkte til Sonsveien, og annenhver via Son og Deør før Sonsveien.

Bosetninger i Vestby